**PRIJEDLOG**

Na temelju članaka 86., 113. i 198. Zakona o prostornom uređenju („Narodne novine“, br. 153/13, 65/17, 114/18, 39/19 i 98/19), te članaka 34. i 97. Statuta Grada Karlovca (Glasnik Grada Karlovca broj 1/15, 3/18, 13/18, 6/20 i 4/21), Gradsko vijeće grada Karlovca je na \_\_\_\_ sjednici održanoj dana \_\_\_\_\_\_\_\_\_\_ godine donijelo

**O D L U K U**

**o provođenju** **postupka stavljanja izvan snage**

**Detaljnog plana uređenja „Pivovara“**

**I. OPĆE ODREDBE**

**Članak 1.**

Pokreće se postupak zasebnog stavljanja izvan snage Detaljnog plana uređenja „Pivovara“ (Glasnik Grada Karlovca broj 3/95 i 8/06 – dalje u tekstu: Plan).

**II. PRAVNA OSNOVA ZA STAVLJANJE PLANA IZVAN SNAGE**

**Članak 2.**

(1) Pravna osnova za provođenje postupka stavljanja Plana izvan snage su sljedeći članci Zakona o prostornom uređenju („Narodne novine“, br. 153/13, 65/17, 114/18, 39/19 i 98/19 – dalje u tekstu: Zakon):

* Članak 86. kojim je propisano da izrada prostornog plana započinje na temelju odluke o izradi koju donosi predstavničko tijelo jedinice lokalne samouprave;
* Članak 113. kojim je propisano da se odredbe Zakona kojima je uređena izrada i donošenje prostornih planova na odgovarajući način primjenjuju na zasebno stavljanje planova izvan snage;
* Članak 198. kojim je propisano da dokumenti prostornog uređenja doneseni na temelju propisa koji su važili prije stupanja na snagu Zakona ostaju na snazi te se isti mogu mijenjati i/ili dopunjavati te staviti izvan snage.

(2) U skladu sa čl. 86. Zakona sukladno posebnim propisima kojima se uređuje zaštita okoliša i prirode ishođeno je mišljenje Upravnog odjela za graditeljstvo i okoliš, Odsjeka za planske poslove i zaštitu okoliša Karlovačke županije (KLASA: 351-03/21-01/30, URBROJ:2133/1-07-01/01-20-02 od 26.10.2021.) kojim je utvrđeno da nije potrebno provesti postupak ocjene o potrebi strateške procjene utjecaja na okoliš.

**III. RAZLOZI STAVLJANJA PLANA IZVAN SNAGE**

**Članak 3.**

(1) Detaljni plan uređenja „Pivovara“ usvojen je 1995. godine. Plan je obuhvaćao prostor od nasipa uz rijeku Kupu do postojeće izgradnje proizvodne namjene uz ulicu Dubovac, koja se nalazila unutar obuhvata Plana te od stambene izgradnje na Borlinu (sjeverno od Pivovare) do stambene izgradnje u ulici Matije Jurja Šporera na Dubovcu (koja se dijelom nalazila unutar obuhvata Plana).

(2) Lokacija Plana nalazi se na područjima Gradske četvrti Dubovac i Mjesnog odbora Borlin.

(3) Analizom važeće prostorno-planske dokumentacije, a uzimajući u obzir činjenicu da se radi o Planu koji je na snazi od 1995. godine, a jedine izmjene i dopune je imao 2006., te da je tijekom tog vremena znatno izmijenjena zakonska regulativa, zaključeno je da se pristupi zasebnom stavljanju Plana izvan snage, a da se za područje Pivovare donese Urbanistički plan uređenja sukladno Zakonu, s obzirom da se radi o planu iste razine.

(4) Grad Karlovac će temeljem Generalnog urbanističkog plana grada Karlovca ("Glasnik Grada Karlovca" broj 14/07, 06/11, 08/14, 13/19 i 15/19-pročišćeni tekst) i zahtjeva investitora pokrenuti izradu Urbanističkog plana uređenja „Pivovara“ (u daljnjem tekstu: UPU „Pivovara“).

**IV. OBUHVAT PLANA KOJI SE STAVLJA IZVAN SNAGE**

**Članak 4.**

Predmetni plan stavlja se van snage u cijelosti (tekstualni dio plana – odredbe za provedbu objavljene u službenom glasniku te grafički dio plana i obrazloženje plana sadržani u elaboratu Detaljni plan uređenja Pivovara (Glasnik Grada Karlovca 3/95) i Izmjene i dopune Detaljnog plana Pivovara (Glasnik Grada Karlovca 8/06).

**V. SAŽETA OCJENA STANJA U OBUHVATU PLANA KOJI SE STAVLJA IZVAN SNAGE**

**Članak 5.**

(1) Lokacija obuhvata Plana nalazi se na zapadnom dijelu obuhvata GUP-a. Prema kartografskom prikazu 1. "Korištenje i namjena prostora" najvećim dijelom planirana je za gospodarsku namjenu (I1) – pretežito industrijsku (koja je i većim dijelom izgrađena) te za poslovnu (K1) – pretežito uslužnu i za turističko-ugostiteljsko namjenu (T1) - pretežito ugostiteljsko-turističku (hoteli, moteli). Manjim dijelom obuhvaća i izgrađeno područje stambene namjene uz Šporerovu ulicu i ulicu Dubovac.

(2) Jugozapadni dio obuhvata nalazi se unutar Kulturno-povijesne urbanističke cjeline Karlovac – zona B, a uz nasip je smještena konzervatorskom podlogom GUP-a evidentirana civilna građevina (CG56) – Šporerova, žitni magazin, koja je predložena za pojedinačnu zaštitu. Građevina je i prije potresa 29.12.2020. bila u lošem stanju, a u njemu je i dodatno oštećena.

**VI. CILJEVI I PROGRAMSKA POLAZIŠTA STAVLJANJA IZVAN SNAGE PLANA**

**Članak 6.**

Ciljevi i programska polazišta istovjetni su razlozima za stavljanje izvan snage Plana utvrđenima u članku 3. ove Odluke.

**VII. POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA POSTUPAK STAVLJANJA IZVAN SNAGE PLANA**

**Članak 7.**

Za provođenje postupka stavljanja izvan snage Plana nije potrebno pribavljanje i/ili izrada posebnih stručnih podloga.

**VIII. NAČIN PRIBAVLJANJA STRUČNIH RJEŠENJA STAVLJANJA PLANA IZVAN SNAGE**

**Članak 8.**

Za provođenje postupka stavljanja izvan snage Plana nisu potrebna posebna stručna rješenja.

**IX. POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA STAVLJANJE PLANA IZVAN SNAGE TE DRUGIH SUDIONIKA KORISNIKA PROSTORA KOJI TREBAJU SUDJELOVATI U POSTUPKU STAVLJANJA PLANA IZVAN SNAGE**

**Članak 9.**

(1) Zahtjeve za provođenje postupka stavljanja Plana izvan snage će se zatražiti od sljedećih javnopravnih tijela:

1. Ministarstvo kulture i medija, Uprava za zaštitu kulturne baštine, Konzervatorski odjel u Karlovcu, Ambroza Vraniczanya 6/I, 47000 Karlovac;
2. Ministarstvo unutarnjih poslova, Policijska uprava Karlovačka, Služba upravnih i inspekcijskih poslova, Trg hrvatskih branitelja 6, 47000 Karlovac;
3. Ministarstvo unutarnjih poslova, Ravnateljstvo civilne zaštite, Služba civilne zaštite Karlovac, Dr. Vladka Mačeka 8, 47000 Karlovac;
4. Ministarstvo prostornoga uređenja, graditeljstva i državne imovine, R. Austrije 20, 10000 Zagreb;
5. Hrvatska regulatorna agencija za mrežne djelatnosti (HAKOM), Roberta Frangeša Mihanovića 9, 10110 Zagreb;
6. Javna ustanova Zavod za prostorno uređenje Karlovačke županije, Jurja Haulika 1, 47000 Karlovac;
7. Hrvatske vode, Ulica grada Vukovara 220, 10000 Zagreb;
8. Hrvatske vode, Vodnogospodarski odjel za srednju i donju Savu, VGI za mali sliv Kupa, Obala F.Račkog 10, 47000 Karlovac,
9. Hrvatska ceste, Društvo za upravljanje, građenje i održavanje državnih cesta, Sektor za razvoj i strateško planiranje, Vončinina 3, 10000 Zagreb;
10. Hrvatske ceste, Sektor za održavanje i promet, Tehnička ispostava Karlovac, Banija 37, 47000 Karlovac;
11. HEP – ODS d.o.o. Elektra Karlovac, dr. Vlatka Mačeka 44, 47000 Karlovac;
12. Hrvatske šume, Uprava šuma podružnica Karlovac, Put Davorina Trstenjaka 1, 47000 Karlovac;
13. Vodovod i kanalizacija d.o.o., Gažanski trg 8, 47000 Karlovac;
14. Karlovačka županija, Upravni odjel za graditeljstvo i okoliš, Križanićeva 11, 47000 Karlovac;
15. Karlovačka županija, Upravni odjel za gospodarstvo, Vraniczanyeva 4, 47000 Karlovac;

**X. PLANIRANI ROKOVI ZA PROVEDBU POSTUPKA STAVLJANJA PLANA IZVAN SNAGE**

**Članak 10.**

1. Rokovi za stavljanje izvan snage Plana odvijat će se sljedećom dinamikom i u sljedećim rokovima pojedinih etapa:

|  |  |  |  |
| --- | --- | --- | --- |
| **FAZA** | **OPIS ETAPE** | **TRAJANJE**  **(KALENDARSKIH DANA)** | **RAČUNANJE ROKOVA** |
| 1. faza | Prikupljanje očitovanja o stavljanju predmetnog Plana izvan snage ili zahtjeva za preispitivanje odluke o stavljanju Plana izvan snage | 15 | od dana primitka zahtjeva |
| 2. faza | Izrada Nacrta prijedloga Odluke o stavljanju Plana izvan snage i pratećeg elaborata | 15 | od dana dovršetka roka za prikupljanje očitovanja/zahtjeva |
| 3. faza | Izrada Prijedloga Odluke o stavljanju Plana izvan snage i pratećeg elaborata za javnu raspravu | 15 | od dana dovršetka Nacrta prijedloga |
| 4. faza | JAVNA RASPRAVA o Prijedlogu Odluke o stavljanju izvan snage Plana i pratećeg elaborata | 15 | rok prema dogovoru s nositeljem provođenja postupka stavljanja izvan snage Plana |
| 5. faza | Razmatranje primjedbi i  izrada Izvješća o javnoj raspravi u suradnji s nositeljem provođenja postupka stavljanja Plana izvan snage | 15 | od dana u kojem protekne rok za davanje pisanih prijedloga i primjedbi |
| 6. faza | Izrada Nacrta konačnog prijedloga Odluke o stavljanju izvan snage Plana i pratećeg elaborata, u skladu s prihvaćenim primjedbama u izvješću o javnoj raspravi | 15 | od dana dovršetka Izvješća o javnoj raspravi |
| 7. faza | Utvrđivanje konačnog prijedloga Odluke o stavljanju izvan snage Plana i pratećeg elaborata i upućivanje Gradskom vijeću Grada Karlovca radi razmatranja i donošenja Odluke |  | rokovi prema dogovoru s nositeljem izrade Plana |
| 8. faza | Tehničko dovršenje pratećeg elaborata Odluke u analognom i elektroničkom obliku, te dostava u Informacijski sustav prostornog uređenja u elektroničkom obliku | 15 | od dana objave odluke u Glasniku Grada Karlovca |

(2) Postupak stavljanja izvan snage provodi se istovremeno s postupkom izrade UPU-a „Pivovara“, stoga je Odluku o stavljanju izvan snage Plana potrebno donijeti prije Odluke o donošenju UPU-a „Pivovara“.

(3) Rokovi iz Stavka (1) ne uključuju vrijeme potrebno za:

* utvrđivanje prijedloga Odluke o stavljanju izvan snage Plana za javnu raspravu na temelju nacrta prijedloga Odluke od strane gradonačelnika Grada Karlovca;
* objavu javne rasprave o prijedlogu Odluke o stavljanju izvan snage Plana u dnevnom tisku te na mrežnim stranicama Ministarstva prostornoga uređenja, graditeljstva i državne imovine te Grada Karlovca;
* dostavu posebnih pisanih obavijesti o javnoj raspravi javnopravnim tijelima iz članka 9. ove Odluke koja su dala ili trebala dati očitovanja/zahtjeve o stavljanju Plana izvan snage;
* utvrđivanje konačnog prijedloga Odluke od strane gradonačelnika Grada Karlovca radi upućivanja Gradskom vijeću Grada Karlovca na donošenje;
* dostavu pisanih obavijesti sudionicima javne rasprave s obrazloženjem o razlozima neprihvaćanja, odnosno djelomičnog prihvaćanja njihovih prijedloga i primjedbi;
* donošenje Odluke o stavljanju izvan snage Plana od strane Gradskog vijeća Grada Karlovca;
* objavu Odluke u „Glasniku Grada Karlovca“.

(4) Ako se iz objektivnih razloga neki od rokova iz članka 10. ovoga članka produlje, to se produljenje ne smatra protivnim ovoj Odluci o izradi.

**XI. IZVORI FINANCIRANJA POSTUPKA STAVLJANJA IZVAN SNAGE PLANA**

**Članak 11.**

Postupak stavljanja izvan snage Plana ne zahtijeva osiguranje financijskih sredstava obzirom da će izradu pratećeg elaborata Odluke financirati Heineken Hrvatska d.o.o. u skladu s čl.167. Zakona i obavezom iz članka 3. ugovora s Gradom Karlovcem KLASA: 350-06/21-02/01, URBROJ: 2133/01-06-01/02-21-12 od 27.09.2021.god.

**XII. ZAVRŠNE ODREDBE**

**Članak 12.**

Temeljem članka 81. Stavka 2. Zakona nositelj postupka stavljanja izvan snage Plana je  stručno upravno tijelo Grada Karlovca nadležno za obavljanje stručnih poslova prostornog uređenja.

**Članak 13.**

1. Ova Odluka dostavit će se:

* tijelima, pravnim i drugim osobama iz članka 9.ove Odluke uz poziv za dostavu očitovanja o stavljanju predmetnog Plana izvan snage ili dostavu zahtjeva za preispitivanje odluke o stavljanju izvan snage.
* Ministarstvu prostornoga uređenja, graditeljstva i državne imovine - Zavodu za prostorni razvoj (temeljem Stavka 5. Članka 86. Zakona).

1. Po objavi ove Odluke u službenom glasilu, javnost treba biti obaviještena o postupku stavljanja Plana izvan snage na mrežnoj stranici Grada Karlovca i kroz informacijski sustav prostornog uređenja putem Ministarstva prostornoga uređenja, graditeljstva i državne imovine - Zavoda za prostorni razvoj.

**Članak 14.**

Ova Odluka stupa na snagu osmog dana od dana objave u „Glasniku Grada Karlovca“.

KLASA: GRADSKO VIJEĆE

URBROJ: PREDSJEDNIK

Karlovac, GRADSKOG VIJEĆA GRADA KARLOVCA

**Obrazloženje**

Temeljem čl. 86. Zakona o prostornom uređenju („Narodne novine“ broj 153/13, 65/17, 114/18, 39/19, 98/19 - u daljnjem tekstu: Zakon) postupak izrade i donošenja dokumenata prostornog uređenja, odnosno prostornih planova, započinje odlukom predstavničkog tijela jedinice lokalne samouprave. Čl. 113. Zakona propisano je da se odredbe kojima je uređena izrada i donošenje prostornih planova na odgovarajući se način primjenjuju i na njihovo zasebno stavljanje izvan snage.

Detaljni plana uređenja „Pivovara“ (Glasnik Grada Karlovca broj 3/95 i 8/06) – u daljnjem tekstu: Plan, usvojen je 1995. godine. Taj tip plana više ne postoji u hrvatskom sustavu prostornog planiranja, a člankom 198. Zakona propisano je da dokumenti prostornog uređenja doneseni na temelju propisa koji su važili prije stupanja na snagu Zakona ostaju na snazi te se isti mogu mijenjati i/ili dopunjavati te staviti izvan snage.

Analizom važeće prostorno-planske dokumentacije, a uzimajući u obzir činjenicu da se radi o Planu koji je na snazi od 1995. godine, a jedine izmjene i dopune je imao 2006., te da je tijekom tog vremena znatno izmijenjena zakonska regulativa, zaključeno je da se pristupi zasebnom stavljanju Plana izvan snage, a da se za područje Pivovare donese Urbanistički plan uređenja „Pivovara“ za područje od nasipa uz rijeku Kupu do postojeće izgradnje proizvodne namjene uz ulicu Dubovac (ujedno i državne ceste D6) te od planirane prometnice (oznaka u GUP-u 25-1) do stambene izgradnja u ulici Matije Jurja Šporera, s obzirom da sukladno Zakonu radi o planu iste razine.

Stoga će se postupak izrade Urbanističkog plana uređenja provoditi će se istovremeno s postupkom stavljanja izvan snage Plana, u skladu s ugovorom Grada Karlovca s Heineken Hrvatska d.o.o. KLASA: 350-06/21-02/01, URBROJ: 2133/01-06-01/02-21-12 od 27.09.2021.god.(„Glasnik„ Grada Karlovca broj 16/21), s time da se Urbanistički plan uređenja „Pivovara“ ne može donijeti prije stavljanja Plana izvan snage.

Po donošenju ove Odluke slijedi upućivanje poziva za dostavu zahtjeva javnopravnih tijela navedenih u članku 9. prijedloga Odluke.

Javnost će sudjelovati kroz postupak javne rasprave predviđen Zakonom u trajanju od 15 dana. Rokovi i faze postupka stavljanja izvan snage Plana navedeni su u članku 10. prijedloga Odluke.

Temeljem mišljenja Upravnog odjela za graditeljstvo i okoliš, Odsjeka za planske poslove i zaštitu okoliša Karlovačke županije (KLASA: 351-03/21-01/30, URBROJ: 2133/1-07-01/01-20-02 od 26. listopada 2021.), za postupak stavljanja Plana izvan snage nije potrebno provesti postupak ocjene o potrebi strateške procjene utjecaja na okoliš.

Postupak stavljanja izvan snage Plana ne zahtijeva osiguranje financijskih sredstava obzirom da će izradu pratećeg elaborata Odluke financirati Heineken Hrvatska d.o.o. u skladu s člankom 167. Zakona i obavezom iz članka 3. ugovora s Gradom Karlovcem KLASA: 350-06/21-02/01, URBROJ: 2133/01-06-01/02-21-12 od 27.09.2021.god.(„Glasnik„ Grada Karlovca broj 16/21).

Predlaže se Gradskom vijeću Grada Karlovca donošenje Odluke o provođenju postupka stavljanja izvan snage Detaljnog plana uređenja "Pivovara“ kao u prijedlogu.

PROČELNICA:

dr.sc. Ana Hranilović Trubić, dipl. ing. građ.